b'\n_START_ARTICLE_\nAabel\n_START_SECTION_\nNimi\n_START_PARAGRAPH_\nAabeli nimi on heebrea keeles \xd7\x94\xd7\x91\xd7\x9c (Hevel v\xc3\xb5i Hebhel), araabia keeles \xd9\x87\xd8\xa7\xd8\xa8\xd9\x8a\xd9\x84 (H\xc4\x81b\xc4\xabl), kreeka keeles Abel. Selle s\xc3\xb5na algne t\xc3\xa4hendus ei ole teada. Rahvaet\xc3\xbcmoloogias seostati seda s\xc3\xb5naga, mis t\xc3\xa4hendab  \'hingust, h\xc3\xb5ngu\' v\xc3\xb5i \'kaduvust\'. See ei vasta heebreakeelsele nimekujule, sest \xd7\x94\xd7\x91\xd7\x9c ei ole anal\xc3\xbc\xc3\xbcsitav s\xc3\xb5nadeks \xd7\x90\xd7\x91 ja \xd7\x90\xd7\x9c._NEWLINE_Josephus Flaviuse t\xc3\xb5lgenduse j\xc3\xa4rgi t\xc3\xa4hendab see nimi \'h\xc3\xa4da\' ( \'abhel)._NEWLINE_Nimekuju Aabel (Abel) on lahutatud kaheks osaks: "AB" \'allikas\' ja "EL" \'Jumal\'. See v\xc3\xb5imaldab seda nime t\xc3\xb5lgendada \'Jumala allikana\' (hingusena) v\xc3\xb5i \'kaduvusena\' (Jumalaga \xc3\xbcksolemisena). See ei vasta heebreakeelsele nimekujule, sest \xd7\x94\xd7\x91\xd7\x9c ei ole anal\xc3\xbc\xc3\xbcsitav s\xc3\xb5nadeks \xd7\x90\xd7\x91 ja \xd7\x90\xd7\x9c._NEWLINE_On oletatud, et nimi vastab akadi s\xc3\xb5nale ablu v\xc3\xb5i aplu \'poeg\'. T\xc3\xb5en\xc3\xa4olisemalt t\xc3\xa4hendab see \'karjust\' (v\xc3\xb5rrelda "Jaabal", araabia keeles ibil \'kaamelid\') ning eristatakse karjus Aabelit ja p\xc3\xb5lluharijat Kaini.\n_START_SECTION_\nVana Testament\n_START_PARAGRAPH_\nVanem poeg, p\xc3\xb5lluharija Kain, tappis Aabeli kadedusest, sest Jumal eelistas karjakasvataja Aabeli ohvreid Kaini pakutud p\xc3\xb5lluviljaohvritele. Lugu on kirjas Piiblis 1. Moosese raamatus 4:1\xe2\x80\x9316:_NEWLINE_Ja Aadam sai \xc3\xbchte oma naise Eevaga, kes j\xc3\xa4i lapseootele ja t\xc3\xb5i Kaini ilmale ning \xc3\xbctles: "Ma olen Issanda abiga mehe ilmale toonud." Ja tema s\xc3\xbcnnitas taas: ta venna Aabeli. Ja Aabel oli lambakarjane, Kain aga oli p\xc3\xb5llumees. Ja m\xc3\xb5ne aja p\xc3\xa4rast juhtus, et Kain t\xc3\xb5i Issandale roaohvri maaviljast, ja ka Aabel t\xc3\xb5i oma lammaste esimesest soost ning nende rasvast, ja Jehoova vaatas Aabeli ja tema roaohvri peale, aga Kaini ja tema roaohvri peale Ta ei vaadanud. Siis Kain vihastus v\xc3\xa4ga ja l\xc3\xb5i pilgu maha. Ja Issand k\xc3\xbcsis Kainilt: "Misp\xc3\xa4rast sa vihastud? Ja misp\xc3\xa4rast sa pilgu maha l\xc3\xb6\xc3\xb6d? Eks ole: kui sa head teed, siis on su pilk t\xc3\xb5stetud \xc3\xbcles? Aga kui sa head ei tee, siis luurab patt ukse ees ja himustab sind. Kuid sina pead tema \xc3\xbcle valitsema!" Ja Kain \xc3\xbctles oma vennale Aabelile: "L\xc3\xa4hme v\xc3\xa4ljale!" Ja kui nad v\xc3\xa4ljal olid, tungis Kain oma venna Aabeli kallale ja tappis tema. Aga Issand k\xc3\xbcsis Kainilt: "Kus on su vend Aabel?" Ja tema vastas: "Ei mina tea. Kas ma olen oma venna hoidja?" Ja tema \xc3\xbctles: "Mis sa oled teinud? Sinu venna vere h\xc3\xa4\xc3\xa4l kisendab maa pealt minu poole! Aga n\xc3\xbc\xc3\xbcd ole sa neetud siit maa pealt, mis oma suu on avanud, su venna verd sinu k\xc3\xa4est vastu v\xc3\xb5ttes! Kui sa harid maad, siis see ei anna sulle enam oma rammu. Sa pead maa peal olema hulkur ja p\xc3\xb5genik!" Ja Kain \xc3\xbctles Issandale: "Mu karistus on suurem, kui ma suudan kanda! Vaata, sa oled mind t\xc3\xa4na \xc3\xa4ra ajanud siit maalt ja ma pean varjule minema Su palge eest ning maa peal olema hulkur ja p\xc3\xb5genik. Ja iga\xc3\xbcks, kes mind leiab, tapab mu." Ja Issand \xc3\xbctles temale: "Ei, sugugi mitte, vaid  iga\xc3\xbchele, kes Kaini tapab, peab seitsmekordselt k\xc3\xa4tte makstama!" Ja Issand pani Kainile m\xc3\xa4rgi, et leidja teda maha ei l\xc3\xb6\xc3\xb6ks. Ja Kain l\xc3\xa4ks \xc3\xa4ra Issanda palge eest ning elas Noodimaal, hommiku pool Eedenit._NEWLINE_Pole \xc3\xb6eldud, miks Aabeli ohver vastu v\xc3\xb5eti ja Kaini oma mitte._NEWLINE_Rohkem Vanas Testamendis Aabelit ei mainita._NEWLINE_Vendadevahelise t\xc3\xbcli motiiv esineb siin esimest korda ning kordub hilisemas kirjanduses (n\xc3\xa4iteks Eesavi loos)._NEWLINE_Seda teksti peetakse \xc3\xbcheks k\xc3\xb5ige vanema p\xc3\xa4ritoluga fragmendiks Piiblis nende j\xc3\xa4rel, mille tegevus toimub Eedeni aias.\n_START_SECTION_\nUus Testament\n_START_PARAGRAPH_\nUus Testament mainib Aabelit s\xc3\xbc\xc3\xbctu ohvrina._NEWLINE_Matteuse evangeeliumis (23:35) nimetab Jeesus Aabelit \xc3\xb5igeks._NEWLINE_Kirjas heebrealastele \xc3\xb6eldakse: Usus t\xc3\xb5i Aabel Jumalale parema ohvri kui Kain, mille t\xc3\xb5ttu ta sai tunnistuse, et tema on \xc3\xb5ige, kuna Jumal andis tema andide kohta tunnistuse, ja usu kaudu r\xc3\xa4\xc3\xa4gib ta veel surnunagi. (11:4)_NEWLINE_Johannese esimeses kirjas \xc3\xb6eldakse: Jah, see ongi s\xc3\xb5num, mida te olete kuulnud algusest peale, et me peame \xc3\xbcksteist armastama. Mitte nii nagu Kain, kes oli kurjast ja l\xc3\xb5i maha oma venna. Ja misp\xc3\xa4rast ta l\xc3\xb5i tema maha? Sellep\xc3\xa4rast, et tema teod olid kurjad, aga ta venna omad \xc3\xb5iged. (3:11\xe2\x80\x9312)\n_START_SECTION_\nIslam\n_START_PARAGRAPH_\nKoraani V suura jutustab Aabeli loo nii:_NEWLINE_Ja jutusta neile t\xc3\xb5ega lugu Aadama kahest pojast, kui nad m\xc3\xb5lemad ohverdasid ohvri, kuid see v\xc3\xb5eti vastu \xc3\xbchelt neist ja teiselt seda vastu ei v\xc3\xb5etud. Ta \xc3\xbctles: ma l\xc3\xb6\xc3\xb6n p\xc3\xa4ris kindlasti su maha. [Teine] \xc3\xbctles: Allah v\xc3\xb5tab vastu ainult nendelt, kes on valvsad [kurja eest]. Kui sa sirutad k\xc3\xa4e minu poole v\xc3\xa4lja, et mind tappa, siis ei ole mina see, kes sirutab sinu poole k\xc3\xa4tt v\xc3\xa4lja, et sind tappa, ma kardan Allahit, maailmade Isandat; ma soovin kindlasti, et sa kannaksid patu, mis on tehtud minu vastu, ja sinu enda patu, ja nii satud sa tule elanike sekka, ja see on \xc3\xb5elate tasu. Siis kergendas tema meel tal oma venna tapmist, nii et ta tappis ta; siis sai temast \xc3\xbcks kaotajatest. Siis saatis Allah varese, kes maa \xc3\xbcles kaevas, nii et vares saaks talle n\xc3\xa4idata, kuidas oma venna surnukeha katta.  Ta \xc3\xbctles: H\xc3\xa4da mulle! Kas mul pole j\xc3\xb5udu olla nagu see vares ja oma venna surnukeha kinni katta? Nii sai temast \xc3\xbcks neist, kes kahetsevad."_NEWLINE_Mitmed islami liberaalsed liikumised peavad Aabelit peamiseks patsifismi ja v\xc3\xa4givallatuse eestk\xc3\xb5nelejaks Koraanis. Aabeli s\xc3\xb5nadest v\xc3\xb5ib j\xc3\xa4reldada, et ta saab patud andeks, sest ta v\xc3\xb5tab patsifismi p\xc3\xb5him\xc3\xb5ttest l\xc3\xa4htudes surma vastu.\n_START_SECTION_\nT\xc3\xb5lgendused\n_START_PARAGRAPH_\nVennatapu t\xc3\xb5lgendused on v\xc3\xa4ga mitmekihilised._NEWLINE_Kristlikus t\xc3\xb5lgenduses teevad Aabeli karjaseelu, ohver, p\xc3\xbchadus ja traagiline surm ta sarnaseks Jeesuse Kristusega. Ta oli prohvet, kes ei ennustanud s\xc3\xb5naga, vaid oma ohvri ja surmaga._NEWLINE_Aabelit peavad kirikuisad esimeseks m\xc3\xa4rtriks. Johannes Kuldsuu seostab teda Ristija Johannesega. Mart\xc3\xbcroloogiumidesse ilmus ta l\xc3\xa4\xc3\xa4nekirikus 10. sajandil._NEWLINE_Kiri heebrealastele 12:24 r\xc3\xa4\xc3\xa4gib piserdamisverest, mis k\xc3\xb5neleb paremini Aabeli verest. M\xc3\xb5nikord t\xc3\xb5lgendatakse seda nii, et erinevalt Aabeli verest ei karju Kristuse veri k\xc3\xa4ttemaksu, vaid halastuse ja andeksandmise j\xc3\xa4rele. Teise t\xc3\xb5lgenduse j\xc3\xa4rgi v\xc3\xb5rreldakse Kristuse ohvrit ja Aabeli ohvrit ning peetakse silmas, et Aabeli vereohver ainult ennustab ette Jeesuse t\xc3\xb5elist vereohvrit._NEWLINE_Aabel t\xc3\xb5i ohvri usu kaudu. See usk p\xc3\xb5hines usul Jumalasse mitte ainult kui Loojasse ja ettehoolde Jumalasse, vaid eriti Jumalasse kui Lunastajasse. Lunastaja ohvri etteennustuseks olid Aabeli ohver ja hilisemad vereohvrid. Selle usu t\xc3\xb5ttu, mis oli suunatuid tulevasele suurele lunastusohvrile, v\xc3\xb5ttiski Jumal Aabeli ohvri vastu._NEWLINE_Aabel r\xc3\xa4\xc3\xa4gib surnuna usu kaudu  Jumalale oma teenetega, inimestele oma eeskujuga._NEWLINE_Augustinus \xc3\xbctleb teose "De civitate Dei" XV raamatu 1. peat\xc3\xbckis: "Nii et neist kahest inimsoost vanemast s\xc3\xbcndis esimesena Kain, kes kuulus inimeste linna, teisena Aabel, kes kuulus Jumala linna. Sest nii nagu me \xc3\xbche inimese puhul \xe2\x80\x93 nagu \xc3\xbctles apostel \xe2\x80\x93 kogeme: "Kuid esmalt ei ole vaimne, vaid maine, siis alles tuleb vaimne," [(Pauluse esimene kiri korintlastele 15:46)]  (mist\xc3\xb5ttu iga\xc3\xbcks, p\xc3\xa4rinedes hukkam\xc3\xb5istetud istikust, on paratamatult alguses Aadamast kuri ja lihalik; aga juhul kui ta taass\xc3\xbcndides pookub Kristusesse, on ta p\xc3\xa4rast hea ja vaimne), nii ka inimsoo puhul \xc3\xbcldiselt, niipea kui need kaks linna hakkasid s\xc3\xbcndides ja surres kulgema, s\xc3\xbcndis esimesena selle maailma  kodanik, teisena aga v\xc3\xb5\xc3\xb5ras selles maailmas, kes kuulus Jumala linna, armust predestineeritu, armust \xc3\xa4ravalitu, armust v\xc3\xb5\xc3\xb5ras all, armust kodanik \xc3\xbclal. Sest mis temasse endasse puutub, siis ta on p\xc3\xa4rit sellestsamast segust, mis on algselt tervenisti hukka m\xc3\xb5istetud; aga nagu pottsepp valmistas Jumal (sest seda v\xc3\xb5rdlust ei v\xc3\xb5ta apostel [(Pauluse kiri roomlastele 9:21)] kasutusele s\xc3\xbcndsusetult, vaid targalt) samast segust \xc3\xbche n\xc3\xb5u auliseks, teise aga autuks otstarbeks. Aga k\xc3\xb5igepealt valmistati n\xc3\xb5u autuks, p\xc3\xa4rast aga teine auliseks otstarbeks, sest ka \xc3\xbches inimeses, nagu ma juba \xc3\xbctlesin, on k\xc3\xb5igepealt see, mis on petlik, millest me peame alustama ja millesse me ei pea j\xc3\xa4\xc3\xa4ma, p\xc3\xa4rast aga on see, mis on aus, milleni me edenedes j\xc3\xb5uame ja millesse me kohale j\xc3\xb5udes j\xc3\xa4\xc3\xa4me. Nii et mitte iga kuri inimene ei saa heaks, kuid ometi ei saa heaks keegi, kes ei ole olnud kuri; aga mida kiiremini keegi muutub paremaks, seda kiiremini teeb ta end vastavaks hea inimese nimele ja katab siis varasema s\xc3\xb5na kinni. Ja nii on Kaini kohta kirjutatud, et ta rajas linna; Aabel aga kui v\xc3\xb5\xc3\xb5ras linna ei rajanud.  Sest p\xc3\xbchade linn on \xc3\xbcleval, kuigi ta siin s\xc3\xbcnnitab kodanikke, kelles ta viibib, kuni tuleb tema riigi aeg, mil kutsutakse kokku k\xc3\xb5ik oma \xc3\xbclest\xc3\xb5usvates ihudes, kui neile antakse t\xc3\xb5otatud kuningriik, kus nad hakkavad valitsema koos oma v\xc3\xbcrsti, ajastute kuningaga, ilma et ajal oleks mingit l\xc3\xb5ppu." Samas \xc3\xbctleb ta 7. peat\xc3\xbckis, et Kain (erinevalt Aabelist) andis Jumalale midagi, mis oli tema oma, kuid endale iseenda._NEWLINE_Samuti on leitud, et selles loo kajastub v\xc3\xb5imalik neoliitikumiaegne konflikt t\xc3\xa4rkavate p\xc3\xb5lluharijate kultuuride ning vanema, nomaadliku eluviisiga rahvaste vahel. Juutide naabruses asunud p\xc3\xb5lluharijarahvad olid paganad, kes pidasid au sees viljakuskultust._NEWLINE_Josephus Flaviuse j\xc3\xa4rgi pidas Jumal rohkem lugu sellest, mis ise kasvas, kui sellest, mis ahne inimene oli leiutanud maapinna sundimise teel._NEWLINE_Juudi kultuuris on arvatud, et Kain, erinevalt Aabelist, s\xc3\xbcndis enne, kui Aadam oma pattu kahetses. Aabel ei tahtnud maad harida, sest maa oli \xc3\xa4ra neetud, Kain aga arvas, et needus k\xc3\xa4ib ainult Aadama kohta._NEWLINE_Kainis on n\xc3\xa4htud ka taimetoitlast, kes loomade ohverdamist ei poolda._NEWLINE_L\xc3\xa9o Taxil juhib ateistlikus propagandaraamatus "Lustakas piibel" t\xc3\xa4helepanu kirjakohtadele 1. Moosese raamat 1:29 (Ja Jumal \xc3\xbctles: "Vaata, mina annan teile k\xc3\xb5ik seemet kandvad taimed kogu maal, ja k\xc3\xb5ik puud, mis kannavad vilja, milles on nende seeme; need olgu teile roaks!") ja 3:18 (...ja p\xc3\xb5llutaimed olgu sulle toiduks!), t\xc3\xb5lgendades neid nii, et Jumal oli k\xc3\xa4skinud inimestel elada taimetoidust, mist\xc3\xb5ttu Kain oli maad harides k\xc3\xa4itunud \xc3\xb5igesti, aga Aabel loomi kasvatades v\xc3\xa4\xc3\xa4ralt. Sellest teeb ta j\xc3\xa4relduse: "... issandat tuleks kinni pidada mitte kloostrikambrites, vaid vastavas raviasutuses."\n_START_SECTION_\nJumalateenistus\n_START_PARAGRAPH_\nMissa kaanonis mainitakse Aabeli ohvrit koos Melhisedeki ja Aabrahami ohvriga._NEWLINE_Aabeli nimi on esimene, keda nimetatakse, kui surijatele p\xc3\xbchakuid appi kutsutakse.'